Yes (חברה)

**yes** הוא המותג שבו מוכרת חברת התקשורת **יס שרותי טלוויזיה ותקשורת בע"מ** (בעבר נקראה **די.בי.אס. שרותי לווין (1998) בע"מ**), המספקת שירותי טלוויזיה ואינטרנט בישראל. החברה היא חברה-בת בבעלות מלאה של "בזק".

החברה נוסדה בשנת 1998, לשם מתן שידורי טלוויזיה רב-ערוצית בישראל באמצעות לוויין תקשורת, החלה את שידוריה ב-15 ביולי 2000, והחל מ-2019 גם שירותיה ניתנים גם דרך האינטרנט (IPTV). נכון לנובמבר 2024 לחברה יש כ-563 אלף מנויים, מתוכם 456 אלף מנויי IP (+yes ו־+STING) המהווים כ-82% מסך לקוחות החברה – מה שהופך את yes לחברת הטלוויזיה המשדרת על גבי האינטרנט הגדולה בישראל.

yes מציעה ללקוחותיה מעל ל-140 ערוצים ו-80 אלף תוכני VOD, לצד שיתופי פעולה עם ספקיות התוכן הבינלאומיות: נטפליקס, HBO Max, דיסני+ ודיסקברי+.

מנכ"ל החברה הוא אילן סיגל המשמש במקביל גם כמנכ"ל פלאפון תקשורת.

## היסטוריה
### הקמה
חברת די.בי.אס. שרותי לווין (1998) בע"מ הוקמה בשנת 1998 בעידוד שרת התקשורת לימור לבנת, שסברה כי חברת טלוויזיה נוספת תעורר תחרות בשוק הטלוויזיה הרב-ערוצית, אשר נשלט כמונופול על ידי חברות הכבלים מאז תחילת שנות ה-90 של המאה ה-20. החברה החלה לשדר ב-15 ביולי 2000, באמצעות הלוויינים עמוס 2 ועמוס 3.

כניסת yes לשוק, עוררה את התחרות בשוק הטלוויזיה הרב-ערוצית. בתחילת הדרך חברות הכבלים הורידו את מחיריהן במטרה למשוך לקוחות, ולמנוע עזיבה של לקוחות קיימים. בשנה הראשונה לפעילות yes על חברות הכבלים נאסר להציע חבילות ערוצים גמישות בתשלום (טירינג) וכן שידורים דיגיטליים, בעוד yes הורשתה להציע שירותים אלו. עובדה זו העניקה יתרון ל-yes שהתמודדה בתחילת דרכה עם קשיים כספיים וטכניים ופיגור בחיבור מנויים.

בתחום התוכן, התחרות בין החברות התמצתה בעיקר בתוכניות ובתכנים מיוחדים תמורת תשלום נוסף. yes הציעה בשנים הראשונות את ערוצי חברות הכבלים (ערוץ 3 וערוץ 4) למעט תוכן ישראלי שהופק על ידי חברות הכבלים לערוצים אלו.

חברות הכבלים ניסו בתחילה להתמודד עם החדירה של yes לשוק באמצעות הצבת פיתויים בפני לקוחות עוזבים, ניסיונות להפוך את פרוצדורת המעבר למורכבת, וכן באמצעות רכישת תכנים שישודרו בלעדית בשידורי הכבלים. מצב זה הביא לכך שבשנותיה הראשונות הציגה yes שפע תכנים שנרכשו במחירים זולים בהרבה מספריות הטלוויזיה הבריטית והאוסטרלית. תוכנית זו נכשלה במידה רבה, גם משום שהוצאות הרכישה המופרזות הובילו את חברות הכבלים אל עברי פשיטת רגל, אך גם משום שסדרות רכש שנרכשו בממון רב שודרו בערוץ 3, שמתוקף חוק המועצה לשידורי כבלים ולווין, הועבר גם לצופי yes. סיבה משוערת נוספת הייתה שחברות הכבלים העריכו באופן שגוי את מידת החשיבות שיש לתכנים ספציפיים במערכת ההחלטות של לקוחותיהם, שככל הנראה הכריעו פעמים רבות גם על בסיס של שירות (או היעדרו), או שהסתגלו בקלות רבה ואף יצרו העדפה לתכנים שהציעה "yes".
שמאל|ממוזער|250px|אתר yes כפי שנראה ב-2025

### לאחר ההקמה
ב-15 ביולי 2000 שידורי yes עלו לאוויר.

בינואר 2001 פורסם כי חבילת הערוצים המלאה כללה 82 ערוצים, ושכ-70% מהלקוחות בחרו בחבילות ערוצים נוספות שהם הרכיבו בעצמם (טירינג) בנוסף על חבילת הבסיס כללה את הערוצים שהוצעו אצל חברות הכבלים בנוסף לתשעה ערוצים להזמנת סרטים. כל החבילות כללו ממיר דיגיטלי ובו שירותים שלא נכללו בשירות האנלוגי של חברת הכבלים כלוח שידורים על המסך, תקצירי תוכניות, בחירת שפת תרגום מבוקשת וקידוד תוכניות מפני צפיית ילדים

באפריל 2001 פורסם כי לחברה יש כ-130 אלף מנויים, וכי החברה הורידה את מחירי הציוד והממירים לקראת כניסת שידורים דיגיטליים בחברות הכבלים

בנובמבר 2001 פורסם כי לחברה יש כ-230 אלף מנויים, כ-20 אלף פחות מהרף הקובע לכך שחברות הכבלים לא יהיו מחויבות יותר למכור ליס את ערוץ 3, ערוץ הסרטים, ערוץ הספורט וערוץ הילדים. חברות הכבלים החלו במאמצים אגרסיביים להחזיר אליהם לקוחות שעברו ל-yes לאחר שמאפריל 2001 הם הציעו שידורים דיגיטליים.

בדצמבר 2004 השיקה yes לראשונה בישראל ממיר מקליט, ה-yesMax, שאפשר לראשונה הקלטה של עד 100 שעות, וכן השהיית השידור החי והעברה אחורה וקדימה של תוכן מוקלט. בנוסף, באותו חודש הציגה החברה סמליל ומיתוג חדש למותג yes. הסלוגן שליווה את הפרסומים היה "say yes"

בספטמבר 2007, בעקבות תקיפת הכור הגרעיני בסוריה על ידי ישראל, חלו שיבושי צפייה בשידורי הלוויין, במיוחד בצפון ישראל ובקו החוף. בתחילה הוערך כי מדובר בספינה הולנדית העוגנת מחוץ למים הטריטוריאליים של ישראל, לאחר בדיקת צה"ל פורסם כי מדובר במדינה זרה. לפי דיווחי כלי התקשורת גם בלבנון היו שיבושי צפייה. השיבושים נמשכו קצת יותר מחודש, עד 11 באוקטובר. בעקבות השיבושים התנתקו כ-750 איש. חברת yes פתחה את כל הערוצים לשלושה חודשים כפיצוי.

ב-4 בפברואר 2009 אושר על ידי שופטת בית המשפט העליון ושני נציגי ציבור בית הדין להגבלים עסקיים המיזוג בין בזק ל-yes בתנאים מגבילים שימנעו פגיעה בתחרות. פסק הדין שינה החלטה קודמת של רשות ההגבלים העסקיים, שאסרה לחלוטין על בזק למזג את yes.

עד שנת 2015 החברה הייתה בבעלות שתי חברות אם שבשליטת איש העסקים שאול אלוביץ' - חברת בזק שהחזיקה ב-49.1% מהמניות, וחברת יורוקום שהחזיקה ב-50.1% מהמניות, ובין היתר באמצעות חברת אינטרנט גולד - קווי זהב גם ב-30.96% ממניות בזק. במרץ 2015, הושלמה **עסקת "בזק"–"yes"**, שבמסגרתה נמכרו החזקותיה של "יורוקום" שבשליטת אלוביץ' בחברה לבזק, שגם היא הייתה אז בשליטת אלוביץ', תמורת 680 מיליון ש"ח במזומן. בעקבות עסקת בעלי העניין נפתחה חקירה שהובילה לתיק 4000.

ב-2 באפריל 2017, עקב סוף חייו המסחריים של הלוויין עמוס 2, עברה החברה לשדר על גבי הלוויינים הישראליים עמוס 3 ועמוס 7.

ב-1 בנובמבר 2017 הציגה החברה סמליל חדש ומיתוג מחודש למותג yes.

בשנת 2018 yes נכללה כחלק מפרויקט "אלפא", שנוצר על מנת לאחד את שלוש הבנות של בזק - בזק בינלאומי, yes, ופלאפון כך שיפעלו כמקשה אחת וינוהלו יחדיו על הנהלה אחת, תוך ייעול בכוח האדם בחברות וסינרגיה בין השירותים המוצעים בהן. במסגרת הפרויקט yes השיקה טריפל - הכולל שירות סטרימינג עם תוכני החברה, חבילת אינטרנט וטלפון קווי של בזק בינלאומי.

ממוזער|400px|סמלילו הראשוני של פרויקט אלפא

באוקטובר 2019 השיקה yes את +yes - חבילות ערוצים ו-Vod על גבי האינטרנט (OTT), והחלה להעביר לקוחות קיימים מהלווין וכן לקוחות חדשים לשירות החדש. בנוסף מיתגה מחדש את שירות הסטרימינג המוזל sting tv כחלק ממותג yes, לאחר שמהשקתו ב-2017 מותג בנפרד מחברת האם

בשנת 2021, בעקבות החלטת משרד התקשורת לבטל את ההפרדה בין ספק האינטרנט והתשתית, ועקב השינויים במצב חברות הבת מאז תחילת הפרויקט, הוחלט דווקא בבזק בסופו של דבר לא למזג את שלוש החברות הבנות.

כדי להתמודד עם התפתחות שירותי הסטרימינג הבינלאומיים וחדירתם לשוק היש ראלי כתחליף לחברות המקומיות, חברת yes חתמה על הסכמים אסטרטגיים עם ספקיות תוכן שונות. ביוני 2022 הכריזה החברה על הסכם עם חברת וולט דיסני העולמית עם כניסת שירות הסטרימינג דיסני+ לישראל, ובספטמבר 2022 הכריזה על שיתוף פעולה עם ענקית המדיה וורנר ברד'רס-דיסקברי עם כניסת שירות הסטרימינג דיסקברי+ לישראל, שמשודר ללקוחות yes ו-+STING בלבד. בנוסף חתמה החברה על הסכם שיתוף פעולה עם ענקית התוכן "נטפליקס", במסגרתו היא מציעה חבילה אחודה עם מנוי לשירות הסטרימינג הפופולרי.

עם פתיחת מלחמת חרבות ברזל ב-7 באוקטובר 2023 פתחה החברה חמ"ל ארגוני משותף יחד עם חברת פלאפון לתרומות ולסיוע שטיפל בפניות של אזרחים, כוחות הביטחון ועובדי החברות הנמצאים במילואים.}
yes תרמה במהלך המלחמה מאות ממירים לתושבים שפונו מהצפון והדרום ולחיילים בבסיסי צה"ל, מאות נתבים לאנשי כוחות ההצלה, פתיחת ערוצים חינמיים ותכנים לכלל הלקוחות, ביקורים של כוכבי הסדרות של yes בבתי מלון ופגישות עם ילדים שפונו מבתיהם, תרומת ערכות תקשורת מיוחדות הכוללות טאבלטים, אוזניות בלוטות', מטעם ומנוי +yes ללא עלות לשנה לחיילים פצועים בבתי החולים. בנוסף החברה לא גבתה תשלומים מלקוחותיה בצפון ובדרום שפונו מבתיהם.

במהלך המלחמה הודיעה yes יחד עם חברת פלאפון כי הן מאמצות את עמותת חטיבת גבעתי לשנה אחת וימקדו את התרומות והסיוע שמעניקות החברות לחטיבה. האימוץ כולל בין היתר תרומות של ציוד קצה לחיילי, סיוע במלגות לימודים, חיזוק תשתיות התקשורת בבסיסים והפקת אירועים משותפים.

באוגוסט 2023 דיווחה החברה על כ-560 אלף מנויי טלוויזיה וכ-100 אלף מנויי אינטרנט סיבים. החברה הגיעה לכ-90% מהמנויים שעברו מהלווין לחבילות ה-OTT, וזאת לקראת סיום ההתקשרות עם לווין עמוס בתחילת 2026. מנכ"ל החברה אמר אז, כי תישאר אפשרות מצומצמת ללקוחות מוסדיים ועסקיים לשידור לוויני על ידי לווין של התעשייה האווירית

במהלך 2025 הסירה החברה מגוון ערוצי תוכן משירות הלווין שלה כגון ערוצי ויוה, ערוצים רוסיים, ערוצי ילדים, ערוצי מוזיקה ועוד, כך שהזמינות שלהם תהיה בלעדית לשירות +YES. ערוצים אחרים עברו להיות משודרים בלוויין באיכות SD בלבד. כל זאת במסגרת התהליך של סגירת שירותי הלווין, והמעבר לשידורים מבוססי אינטרנט בלבד. עם זאת, במרץ 2026 פורסם כי החברה חתמה על הסכם לאספקת שירותי לווין מחברת חלל תקשורת ל-34 חודשים (למעשה מדובר בהארכת ההסכם הקודם), כך שהחברה תוכל להמשיך לספק שירותי לווין גם בשנים הבאות.

החל מספטמבר 2025 yes מספקת שירותי טלוויזיה עבור פרטנר, בעקבות עסקה שנחתמה בין החברות. שירות הטלוויזיה partner TV שודרג לאפליקציה תואמת ל +sting של yes, הממותגת כ-+partner tv וכוללת את הממשק וערוצי הבית של yes. מאז לראשונה ערוצי הבית ותכני המקור של החברה משודרים ללקוחות חברת תקשורת אחרת.

במרץ 2026, לאחר פרסומים קודמים בעניין, פורסם כי ב-10 במאי תחל תשיק החברה מודל פרסום על גבי שידורי הסטרימינג, מודל המקובל בשירותי סטרימינג בינלאומיים, ויאפשר לספק חבילות מוזלות הכוללות פרסום ממוקד בין שידור התכנים ובהשהיית השידור

## שידורים על גבי האינטרנט ופעילות נוספת
### +STING
205px|שמאל

ביולי 2017 נחשף ש-yes בשלבים אחרונים של פיתוח שירות Over the top (טלוויזיה על גבי האינטרנט) משלה, שיפעל בנפרד ממותג yes, בשם STINGTV (בסוף 2023 שונה שמו ל-+STING). באוקטובר 2017, הושק השירות, הפועל כאפליקציה למערכות הפעלה של אנדרואיד TV ו-Apple TV, על גבי טלוויזיות חכמות, סטרימרים תומכים, או הזמנת סטרימר ייעודי. הזמנת השירות התבצעה מאתר נפרד וללא שירות טלפוני. השירות מציע חבילות מצומצמות הכוללות את ערוצי הברודקאסט הישראליים, ערוצי סדרות, סרטים, וילדים של yes, ערוצי ספורט, מדע וטבע, וכ-45 אלף תכנים שונים ב-VOD.

### +yes
שמאל|225px|סמל המותג "yes+"
ב-28 באוקטובר 2019 השיקה חברת yes את שירות הסטרימינג  לסטרימרים התומכים ב-Apple TV. ב-31 במרץ 2020 השיקה את השירות ל-Android TV. השירות פותח בהתאם להחלטת החברה לבצע מעבר הדרגתי לאורך תקופה של 7 שנים לשידורים על גבי האינטרנט בלבד, עד לסיום החוזה עם "חלל תקשורת", ולוותר על השידורים בלוויין. לאור התחרות והמחיר של תחזוקת תשתית שידורים עצמאית. נכון לנובמבר 2024 yes+ הוא שירות הסטרימינג בעל התוכן הגדול בישראל, עם כ-80 אלף תכנים בספריית ה-VOD.

ב-15 ביולי 2020 חשפה yes פיתוח בשם yes+ Live שפותח בשיתוף עם חברת Synamedia, המאפשר לצופים לצפות בשידורים חיים בזמן אמת וללא שיהוי של כמה שניות (רלוונטי במיוחד לשידורי ספורט).

ב-19 בינואר 2022 השיקה yes את אפליקציית +yes במקום yesGo, מה שהפך את +yes למותג הראשי שבבעלות החברה, בנוסף ל-+sting. השירות זמין לצפייה באיכות 4K.

במרץ 2026 השיקה החברה שירות מוזיקה כחלק משירות +yes, ומתוך הממשק, הכולל פלייליסטים ייעודיים, הופעות חיות ותחנות רדיו בשידור חי.

### yes+FIBER וחבילות טריפל
ביולי 2019 השיקה yes לראשונה חבילות 'טריפל' הכוללות טלוויזיה, אינטרנט ביתי וטלפון המבוסס על שירותי האינטרנט של החברה-אחות 'בזק בינלאומי'. הוצעו שתי חבילות - אחת הכללה ממיר לוויני מקליט, שירות VOD וכן שירותי תשתית וספק אינטרנט במהירות עד 100 מגה-ביט/לשנייה וטלפון ביתי. חבילה שנייה התבססה על שירות הטלוויזיה האינטרנטי sting tv. בסוף שנת 2022 השיקה yes את yes+FIBER – חבילת תקשורת משולבת הכוללת את שירותי הטלוויזיה +yes או +sting וכן אינטרנט סיבים על בסיס התשתית של בזק. החברה מציעה אינטרנט סיבים במהירויות של עד 1,000GB. נכון לאוגוסט 2025 לחברה יש 100 אלף לקוחות המנויים ל-yes+FIBER.

### yes Studios
220px|שמאל
yes Studios היא הזרוע הבינלאומית של yes להפצה, מכירה, פיתוח והפקת תוכן, המתמחה ביצירה ישראלית מקורית ופונה לקהל העולמי. yes Studios מייצגת סדרות טלוויזיה מתוסרטות, פרויקטים תיעודיים ותכני ילדים נבחרים של yes ושל יוצרים ומפיקים ישראליים וכן מפתחת ומפיקה תוכן מקורי לשוק הבינלאומי. היא אחראית על שורה של עסקאות תוכן, שידור תוכן ישראלי בפלטפורמות גלובליות וכן אדפטציות של פורמטים ישראלים ברחבי העולם כגון: פאודה, "מלכת היופי של ירושלים", "כבודו", "שטיסל", "על הספקטרום", "בלאדי מורי", "עיר מקלט", "תאג"ד" ו"המנצח".

## תמיכה ביצירה הישראלית
מתוקף חוק התקשורת 6ה1(א1), yes (ו-HOT) מחויבות להשקיע כ-8% מהכנסותיהן לפחות בהפקות מקור ישראליות. לכל אורך שנות פעילותה, העלתה חברת yes הפקות מקור בערוצי הבית שלה. עם פתיחת השידורים בשנת 2000 שולבו הפקות מקור בערוצים בריזה, 3 ב-yes ו-Ytv. בין ההפקות הזכורות משנות השידורים הראשונות: השיר שלנו, פרויקט Y, Y-בערב ו"המלך הבא"- תחרות בסגנון "כוכב נולד" למוזיקה מזרחית. בהמשך עלו ערוצים נוספים דוגמת ערוצי הסדרות drama, action, ו-comedy בהם שולבו הפקות מקור ישראליות בהתאם לז'אנר הערוץ, וכן ערוץ - yes ישראלי. בין הסדרות שעלו לאורך השנים היו גם שזכו להצלחה בינלאומית ונמכרו לשידור או להפקת גרסאות במדינות אחרות דוגמת "פאודה", "כבודו" "השוטר הטוב' ו-"ככה זה". בחודש מרץ 2023 דיווחה החברה שהשקיעה בעשור האחרון למעלה ממיליארד ש"ח ביצירה ישראלית. בפברואר 2025 פורסם כי הוגשה עתירה לבית המשפט העליון לגבי היקף ההשקעה העתידית של חברות השידור ביצירה ישראלית, על רקע המעבר ההדרגתי לשידורים על גבי האינטרנט, שע"פ החוק הנוכחי לא מחויבים בהשקעה כמו שידורי כבלים ולווין.

## וידאו לפי דרישה (VOD)
ל-yes ישנם מספר שירותי VOD (ראשי התיבות של "Video-On-Demand", בגרסה העברית "וידאו על פי דרישה"), הפועלים כל אחד בצורה שונה ובמקביל זה לזה.
***yes VOD:** השירות הושק בתחילת מרץ 2010. זהו שירות מסוג Over The Top) OTT), המבוסס על חיבור לאינטרנט ולא על תווך השידור הרגיל של הממיר, תוך שילוב של תקשורת באמצעות הלוויין והאינטרנט. התקשורת באמצעות לוויין היא חד-כיוונית (מהחברה ללקוח) והתקשורת בכיוון השני (מהלקוח לחברה) נעשית על ידי האינטרנט המהיר. השירות, הניתן על גבי הממירים הלוויינים, כולל מגוון תכנים, בהם סרטים, סדרות, תוכניות פנאי ובידור ואף תוכני HD. ניתן לגשת אליו גם עם ממירי yes HD ללא הקלטה.
***yes VOD Kids**: השירות הושק בינואר 2013, ויצר ספריה נפרדת משירות ה-vod הראשי, שבה תכנים וסרטים לילדים ולנוער. הוא כולל תוכניות, סדרות, מופעים, שירים, הצגות וקלטות בלעדיות לילדים בגיל הרך (כגון: "יובל המבולבל", "מיכל הקטנה", "הדוד חיים", "מיקי", "רוי בוי", "קופיקו", "סבא טוביה", "מיכל ינאי בחדר החלומות", "יורם החכם" ועוד) וגם סדרות בלעדיות לנוער (כגון: "יומני החופש הגדול", "גיבור אמיתי", "מיסטר צ'יפס", "החממה", "הכלום הגדול" ועוד). השירות גם כולל תוכניות מערוצי ילדים (כגון: "הופ!", "הופ! ילדות ישראלית", "WIZ", "בייבי", "ג'וניור", "KIDZ", "ניקלודיאון" ועוד).
***+yes** שירות הסטרימינג (ott) הגדול ביותר שמציעה החברה, שהושק ב-2019, הכולל ערוצים בשידור חי וכן **תוכני VOD** בקטגוריות סרטים, סדרות, דוקו, תוכן ישראלי וילדים, המשולבים באופן מלא בתפריטי הממשק. השירות ניתן על גבי אפליקציה ייעודית לטלוויזיות חכמות וסטרימרים מסוג Android TV או Apple TV - שניתנים לרכישה דרך yes או באופן עצמאי. בנוסף ניתן להגיע לכל התכנים מאפליקציית +yes לטלפונים חכמים הניתנת ללקוחות השירות
***+sting** שירות הסטרימינג (ott) המוזל שמוצע כיום תחת yes, שהושק ב-2017 (בשם sting tv) הכולל ערוצים בשידור חי וכן **תוכני VOD מבית yes** בקטגוריות סרטים, סדרות, דוקו, תוכן ישראלי וילדים. התכנים משולבים באופן מלא בתפריטי הממשק. השירות הוא ניתן גם הוא על גבי אפליקציה ייעודית לטלוויזיות חכמות וסטרימרים מסוג Android TV או Apple TV - שניתנים לרכישה דרך yes (ממירי +yes) או באופן עצמאי. בנוסף ניתן להגיע לכל התכנים מאפליקציית +sting לטלפונים חכמים הניתנת ללקוחות השירות
***yesVideo** (שירות הפעל בעבר) בשנת 2007 החברה השיקה ביחד עם חברת "GooMe אינטראקטיב" את yesVideo - אתר הכולל תכנים מכל העולם (כולל תוכני המקור) בצפייה מיידית. האתר הושק במסגרת שיתוף פעולה עם "מיקרוסופט" כמקור תוכן עבור מערכת ה-מדיה סנטר, אך היה זמין לצפייה גם באמצעות דפדפנים רגילים לכל גולש. באתר הוצעו תוכניות ישראליות מקוריות של yes (כמו "אולי הפעם", פרקים מהעונה הרביעית של "השיר שלנו" וכל העונה של "לא הבטחתי לך"). נוסף על כך, האתר מציע סרטים דוקומנטריים ישראלים מערוץ Yes דוקו וסרטים קצרים ששודרו במסגרת תחרות סרטי האימה. כל התכנים היו זמינים בסטרימניג בחלון או במסך מלא ובאיכות סבירה.

## ערוצי הבית של yes

* **yes MOVIES DRAMA:** ערוץ המשדר סרטי דרמה. אפיק 1
* **yes MOVIES ACTION:** ערוץ סרטי פעולה. אפיק 2
* **yes MOVIES COMEDY:** ערוץ סרטי קומדיה. אפיק 3
* **[[Yes קולנוע ישראלי|yes ישראלי]]:** ערוץ של סרטים וסדרות ישראליות. אפיק 4
* **yes+love**: ערוץ קומדיות רומנטיות. אפיק 0 ב"+yes" בלבד
* **yes+ CINEMA:** ערוץ המשדר סרטי קולנוע מרחבי העולם (ממדינות שאינן דוברות אנגלית). אפיק 5 ב"+yes" בלבד.
* **yes+ DIAMONDS:** ערוץ המשדר קלאסיקות קולנועיות מהמאה ה-20. אפיק 6 ב"+yes" בלבד.
* **yes+ DARK:** ערוץ סרטי מתח, אפיק 7 ב"+yes" בלבד
* **[[yes דוקו]]:** ערוץ המשדר תכנים דוקומנטריים. באפיק 8.
* **yes TV DRAMA:** ערוץ המשדר סדרות דרמה. משדר באפיק 18.
* **yes TV ACTION:** ערוץ המשדר סדרות פעולה. משדר באפיק 19.
* **yes TV COMEDY:** ערוץ המשדר תוכניות וסדרות קומיות משדר באפיק 20.
* **yes MOVIES KIDS:** ערוץ המשדר סרטים לילדים ולנוער בסופי שבוע חגים ימי הקיץ וחופשות בלבד באפיק 77.
* **yes POP UP:** משדר באפיק 222

## הרחבות תוכן בתשלום חודשי נוסף
ערוצים, חבילות וספריות VOD בתשלום נוסף:

### ערוצי [[מוצר פרימיום|פרימיום]]
*ערוץ ONE2
*ערוץ MAD World המוזיקה היוונית
*ערוץ ויוה וינטג'
*ערוץ ויוה פרימיום
*ערוץ GTV
*ערוץ ההומור
*ערוץ הקומדיות הקלאסיות
*ערוץ לולי
*ערוץ ילדותי
*ערוץ האח הגדול LIVE

### חבילות פרימיום
*חבילת ערוצי הדרמות הטורקיות: ערוץ הדרמות הטורקיות + • ערוץ הדרמות הטורקיות 2 • ערוץ הדרמות הטורקיות 3 • הערוץ הים תיכוני + • הערוץ הים תיכוני 2
*חבילת ערוצי הדרמות הספרדיות: ערוץ הדרמות הספרדיות 1 • ערוץ הדרמות הספרדיות 2
*חבילת ערוצי הדרמות ההודיות:  ערוץ הדרמות ההודיות 1 • ערוץ הדרמות ההודיות 2
*חבילת ערוצי האקשן העולמי:  ערוץ האקשן העולמי 1 • ערוץ האקשן העולמי 2
*חבילת ערוצי הסרטים הים תיכוניים:  ערוץ הסרטים הים תיכוני 1 • ערוץ הסרטים הים תיכוני 2
*חבילת הפנאי: ערוץ הריאלטי • ספריית הריאלטי • ערוץ השעשועונים • ספריית השעשועונים • ערוץ הנופש • ספריית הנופש • ערוץ האהבה
*חבילת ערוצי העיצוב והאופנה:  ערוץ העיצוב • ספריית העיצוב • ערוץ האופנה הישראלי • ספריית האופנה הישראלי
*חבילת ערוצי MEZZO:  ערוץ MEZZO • ערוץ MEZZO LIVE
*החבילה ההודית: ערוץ Bollywood סרטים הודיים • ערוץ Bollywood סדרות + ספריית Bollywood סרטים הודיים קלאסיים
*חבילת ויוה פרימיום: ערוץ ויוה פרימיום • ספריית ויוה פרימיום
*חבילת ויוה וינטג': ערוץ ויוה ויטנג' • ספריית ויוה וינטג'
*חבילת ערוצי הספורט של ערוץ הספורט: 5SPORT 4K • 5MAX • 5STARS • 5LIVE • 5GOLD
*חבילת ערוצי הספורט של צ'רלטון:ספורט 1 • ספורט 2 • ספורט 3 • ספורט 4 • ספורט 6
*חבילת ערוצי ONE פרימיום:ONE2 • ONE EDGE • ONE DOCO
*חבילת ילדותי: ערוץ ילדותי • ספריית ילדותי
*חבילת לולי: ערוץ לולי • ספריית לולי

### ספריות SVOD

## ערוצי yes ששידורם נפסק או מותגו מחדש
* **+yes**: עלה עם תחילת שידורי yes. שידר סדרות בריטיות, אמריקאיות ואוסטרליות ובהמשך גם פעולה, מדע בדיוני ודרמה, מותג מחדש כ-yes stars 1.
* **[[Yes Base|ערוץ 3 ב-yes]] ([[ערוץ 3]]):** עם תחילת שידורי yes, ערוץ 3 של חברות הכבלים שודר גם בלוויין מתוקף חוק השידורים. בערוץ שודרו במשותף סדרות רכש, ובעת שידור סדרות מקור של הכבלים, שודרו סדרות מקור של yes או סדרות רכש חלופיות. עם פקיעת החוק, ב-2007 הערוץ הוחלף בערוץ-yes stars 3 ששידר תוכני yes בלבד.
* **YTV:** ערוץ בו שודרו מאז תחילת שידורי yes תוכניות בידור מקוריות, ריאליטי, סדרות פעולה וקומדיה לצעירים. מותג מחדש כ-yes Y ובהמשך ירד מהאוויר.
* **ערוץ בריזה**: שידר תוכן ישראלי וסדרות. הערוץ עלה לאוויר באוקטובר 2000, זמן קצר לאחר תחילת השידורים. 60% ממנויי YES רכשו את הערוץ. ערוץ "בריזה" נסגר בתחילת 2004.
* **Yes Base:** החליף את ערוץ 3 ב-yes, ערוץ בו שודרו סדרות רכש מפורסמות לכל המשפחה. שודר במקביל ב־HOT בשם "HOT Family"
* **ערוץ הסרטים (ערוץ 4)**: ערוץ הסרטים של חברות הכבלים שודר גם בלוויין בשנתיים הראשונות מתוקף חוק השידורים
* **[[yes קולנוע ישראלי|ערוץ הקולנוע הישראלי]]:** ערוץ בו שודרו רק סרטים ישראלים ואחר כך תוכניות ישראליות, הערוץ חודש כ-yes ישראלי (משודר כיום באפיק 4)
* **ישראלי yes stars:** ערוץ שכל תכניו דיברו עברית. בערוץ שודרו סרטים ותוכניות ישראליות בהפקת החברה או עבורה.
* **yes Weekend:** ערוץ בו שודרו בסופי שבוע בלבד סדרות של מדע בדיוני, מתח וריאליטי, מותג מחדש כ-yesSTARS.
* **ערוצי yesSTARS:** התחיל כערוץ בודד בו שודרו תוכניות רכש מכל הסוגים (במקביל לערוץ yes+). בהמשך ועד 2010 מותג זה הפך לשמם של כל ערוצי הסדרות של yes.
* **[[Yes stars Next|yes Next]]:** סדרות מכל הז'אנרים המיועדות לצעירים. גם לאחר ירידת הערוץ, הייתה ספרייה מיועדת לו ב-yesVOD. בינואר 2018, בעקבות היעדר הזכויות של yes לרוב הסדרות ועקב מיתוג מחדש של ערוצי הסדרות וחוסר ביקוש, הוסרה הספרייה, ותכנים אשר יש ל־yes עדיין זכויות לשדר אותם חולקו לספריות מותאמות (לדוגמה, "המורדים" בתיקיית ילדים ונוער).
* **yes SCI FI:** ערוץ בו שודרו סדרות מדע בדיוני. הערוץ הוחלף על ידי yes Oh
* **yes Oh HD:** סדרות מרשת HBO. סיים את שידוריו ב-17 במרץ 2019. תכניו פוזרו בערוצים האחרים.
* **[[ערוץ אנימה|yes Anime]]:** ערוץ שמשדר תוכניות אנימה ביפנית ובאנגלית עם תרגום עברית ורוסית.
* **[[סטאר וורלד]]:** ערוץ בידור אמריקאי ובריטי המשדר תוכניות, סדרות פעולה, דרמה, קומדיה ותוכניות אירוח ועוד.
* **yes Show:** סרטים חדשים בהזמנה אישית 24 שעות ביממה עם פרסומות רחבים של הסרטים, מותג מחדש כ-yes Video box ובהמשך ל-DVD Box, לערוץ נוסף הנקרא super show.
* **[[Cartoon Network]]:** ערוץ השידר סדרות וסרטים מצוירים (רובם אמריקאיים) 24 שעות ביממה. עלה לאוויר עם תחילת שידורי YES, בתחילה בבלעדיות בארץ.
* **"יסבבה":** ערוץ ששידר תוכניות לילדים ובני נוער הוחלף ב-yes5 HD.
* **"בייבי+"**: ערוץ המיועד להורים טריים והורים לעתיד המעוניינים לקבל תכנים בנושאי גידול ילדים והטיפול בהם (ערוץ משלים של ערוץ "בייבי").
* **yes movies HD:** ערוץ סרטים ב-HD. פוצל לשני ערוצים ובוטל. כל תכניו כיום ב־VOD
* **yes India:** ערוץ סרטים הודיים.
* **yes Teleclub:** ערוץ סרטים וסדרות בשפה הרוסית לכל המשפחה.
* **yes 3:** ערוץ סרטי קולנוע עולמי. שודר באפיק 3. ירד ב-15 בספטמבר 2020 כחלק מההשקה של שדרת הערוצים החדשה.
* **yes EDGE:** סדרות מבית רשתות שואוטיים, FX ו-HBO. חלק מהסדרות שעלו הן סדרות חדשות לחלוטין ביניהן הפקות מקור חדשות של yes. שודר באפיק 18.
* **yes בידוד בשלייקס:** ערוץ שיועד לגיל השלישי בתקופת התפרצות נגיף הקורונה בישראל ושידר באפיק 18 של yes EDGE בחלק משעות היום עד שבסוף השתלט על הערוץ. ירד ב-15 בספטמבר 2020 כחלק מההשקה של שדרת הערוצים החדשה.

## ראו גם
* +STING

## קישורים חיצוניים

*

## הערות שוליים

*
קטגוריה:בזק
קטגוריה:יורוקום
קטגוריה:המועצה לשידורי כבלים ולשידורי לוויין
קטגוריה:ישראל: טלוויזיה רב ערוצית
קטגוריה:ישראל: חברות פרטיות בבעלות חברות ציבוריות